**DÔVODOVÁ SPRÁVA**

**Všeobecná časť**

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 157/2006 Z. z. o zmene hraníc Vojenského obvodu Lešť a Vojenského obvodu Valaškovce, predkladá minister obrany Slovenskej republiky na rokovanie Legislatívnej rady vlády Slovenskej republiky ako iniciatívny materiál podľa § 4 zákona č. 281/1997 Z. z. o vojenských obvodoch a zákon, ktorým sa mení a dopĺňa zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov (ďalej len „zákon o vojenských obvodoch“). Cieľom materiálu je zmeniť priebeh hraníc Vojenského obvodu Lešť (ďalej len „vojenský obvod“) v lokalite Zábava, a tak vytvoriť podmienky na efektívnejšie nakladanie s majetkom štátu, ktorý sa nachádza v tejto lokalite.

Vojenský obvod bol zriadený podľa zákona č. 169/1949 Zb. o vojenských obvodoch. Podľa ustanovenia § 11 ods. 1 zákona o vojenských obvodoch sa vojenské obvody zriadené podľa doterajších predpisov považujú za zriadené podľa zákona o vojenských obvodoch. Hranice vojenského obvodu boli v minulosti upravované nariadením vlády Slovenskej republiky č. 157/2006 Z. z. o zmene hraníc Vojenského obvodu Lešť a Vojenského obvodu Valaškovce, ktorým boli z jeho územia vyčlenené nehnuteľnosti v okrajových častiach v celkovej výmere 197 272 m2 a následne začlenené do katastrálnych území obcí, ktoré susedia s vojenským obvodom.

Predloženým nariadením vlády sa navrhuje zmena hraníc vojenského obvodu tak, že z  katastrálneho územia Lažteky sa vyčlení územie vo výmere 76 274 m2, čo predstavuje 0,05% územia vojenského obvodu. Vyčlenené územie bude následne zahrnuté do územia obce Pliešovce, katastrálne územie Pliešovce.

Zmena hraníc rieši lokalitu Zábava, kde sa nachádzajú najmä bytové domy, budova obchodu a služieb, administratívne budovy a areál stavebného dvora bývalých Vojenských stavieb štátny podnik Bratislava. Pozemky sú v katastri nehnuteľností evidované ako zastavaná plocha a nádvorie. Ide o okrajovú, hraničnú časť územia vojenského obvodu, ktorú Ministerstvo obrany Slovenskej republiky (ďalej len „ministerstvo obrany“) ani jeho organizačné zložky a právnické osoby v jeho zriaďovateľskej pôsobnosti nepotrebujú na plnenie svojich úloh. Tieto nepotrebné nehnuteľnosti možno využiť pre iné právnické osoby alebo fyzické osoby v nadväznosti na zákon o vojenských obvodoch až po vyňatí predmetného územia z vojenského obvodu. Zmena hraníc vojenského obvodu nemá bezprostredný vplyv na vlastnícke vzťahy k nehnuteľnostiam.

Pozemky, ako aj nehnuteľnosti na nich sú vo vlastníctve štátu v správe štátnej rozpočtovej organizácie Centrum výcviku Lešť a štátnej príspevkovej organizácie Bytová agentúra rezortu ministerstva obrany Trenčín. Tieto právnické osoby predmetné spravované nehnuteľnosti pre plnenie svojich úloh nepotrebujú a po zmene hraníc vojenského obvodu je zámer naložiť s nimi podľa ustanovení zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov a zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov. Schéma vojenského obvodu a zobrazenie priebehu časti jeho hraníc pred vyčlenením a po vyčlenení príslušného územia (pozemkov) sú uvedené v prílohách č. 1 a 2 k dôvodovej správe.

Odčlenenie predmetnej časti územia vojenského obvodu nemá vplyv na výcvik ozbrojených síl Slovenskej republiky a na plnenie ďalších úloh obrany a bezpečnosti štátu, ktoré sa budú naďalej zabezpečovať na zostávajúcom území vojenského obvodu. Pozemky navrhnuté na vyčlenenie sú mimo územia určeného prioritne na vojenské využitie.

Zámer ministerstva obrany vyčleniť túto lokalitu bol prerokovaný s obcou Pliešovce, ktorá vyjadrila súhlas s pričlenením tohto územia do katastrálneho územia obce; súhlas obce podľa zákona o vojenských obvodoch je uvedený v prílohe č. 3 k dôvodovej správe.

Zmeny v operáte katastra nehnuteľností vykoná Okresný úrad Zvolen, katastrálny odbor na základe podkladov predložených ministerstvom obrany po uverejnení nariadenia vlády Slovenskej republiky v Zbierke zákonov Slovenskej republiky. Dodané podklady budú obsahovať všetky údaje potrebné na zaevidovanie zmien v katastri nehnuteľností.

Navrhovaná zmena hraníc vojenského obvodu bude mať celkovo pozitívny vplyv na štátny rozpočet a nebude nepriaznivo vplývať na rozpočet obce Pliešovce ani na rozpočet Vyššieho územného celku Banskobystrický samosprávny kraj. Nepredpokladá sa vplyv návrhu nariadenia vlády na podnikateľské prostredie, životné prostredie a na informatizáciu spoločnosti a nepredpokladajú sa ani sociálne vplyvy návrhu nariadenia vlády. Vplyvy navrhovanej právnej úpravy sú podrobne uvedené v doložke vybraných vplyvov.

Predložený návrh nariadenia vlády je v súlade s Ústavou Slovenskej republiky, zákonmi, ako aj s medzinárodnými zmluvami, ktorými je Slovenská republika viazaná, a je v súlade s právom Európskej únie.

Neexistujú prekážky sprístupnenia materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.